શિવ મહાપુરાણમાં પણ પુત્રનું જ માહાત્મ્ય કરાયું છે. એ મુજબ, ‘પુત્રથી પિતા લોકોને જીતે છે એવી જૂનામાં જૂની કહેવત છે. એ કારણથી ગૃહસ્થાશ્રમવાસીઓ પુત્રને ઇચ્છે છે. પુત્રરહિતનું ઘર સૂનું છે. પુત્રરહિતની કમાણી વ્યર્થ છે. પુત્રરહિતનું તપ ખંડિત થાય છે, અને પુત્રરહિત હોવાને લીધે માણસ પવિત્ર પણ થતો નથી. પુત્ર કરતાં શ્રેષ્ઠ બીજો કોઈ લાભ નથી. પુત્રથી શ્રેષ્ઠ કોઈ સુખ નથી. અને આ લોકમાં કે પરલોકમાં કોઈ ઠેકાણે પુત્રથી શ્રેષ્ઠ કોઈ મિત્ર નથી. બ્રહ્મવૈવર્ત પુરાણમાં પણ પુત્રનું મહત્ત્વ સમજાવતાં શતરૂપા કહે છેઃ ‘જે ગૃહસ્થને ઘેર પુત્ર નથી તેનો જન્મ નિષ્ફળ છે. ઐશ્વર્ય અને ધન પણ વ્યર્થ છે. તેના ઘરની શોભા હોતી નથી. પુત્ર સુખ, મોક્ષ તથા પ્રીતિ પ્રદાન કરે છે. પુત્ર પું નામના નરકથી બચાવે છે અને પુત્રનું મુખ જોવાથી સો અશ્વમેધ યજ્ઞનું ફળ મળે છે.